Reverende pater ac venerabiles virj amici mei maximi. Cum parua sit securitas in Finlandia pro conseruandis bonis jmmobilibus, maxime ecclesiarum clenodijs et reliquijs sanctorum, que debent nobis esse super omnia cara, satis anxij incipimus esse de vexillo sancti Erici, quod satis turbato animo tradidimus, ea formidantes pericula, que nunc in foribus videmus. Et quamuis dominus gubernator se asserat hoc vestrum commissum fidej, tamen licet de vestra jntegritate non dubitemus, tamen quia tanta superuenire violentia, quod etiam proprie indempnitati nemo consulere posset, quare rogamus quatenus recepti vexilli custodes diligentes solliciti esse voletis donec commode et honeste ad ecclesiam nostram reduci possit, quatenus visa oportunitate remittendi cum honesta comitencia et antequam tanta superueniant pericula, quod reduci non possit cum commoda diligentia, illud ad tutelam meam remittere dignemini; in quo nobis et ecclesie nostre adeo magnum prestabitis obsequium, quod nullum majus poterit excogitari, vnde et nos et ecclesiam nostram redderitis ad quoduis vobis beneplacitum obligatos. Valete felicissime et huic nostræ petitioni humillime … estote. Ex Holmis etc.